Document ID: 32012R0440

REGULAMENTUL DE PUNERE ÎN APLICARE (UE) NR. 440/2012 AL COMISIEI
din 24 mai 2012
de modificare a Regulamentului de punere în aplicare (UE) nr. 439/2011 privind acordarea unei derogări de la Regulamentul (CEE) nr. 2454/93 în ceea ce privește definiția conceptului de „produse originare” folosit în cadrul sistemului de preferințe tarifare generalizate, pentru a ține seama de situația specială din Capul Verde în ceea ce privește exporturile anumitor produse pescărești către Uniunea Europeană
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (CEE) nr. 2913/92 al Consiliului din 12 octombrie 1992 de instituire a Codului vamal comunitar (1), în special articolul 247,
având în vedere Regulamentul (CEE) nr. 2454/93 al Comisiei din 2 iulie 1993 de stabilire a unor dispoziții de aplicare a Regulamentului (CEE) nr. 2913/92 al Consiliului de instituire a Codului vamal comunitar (2), în special articolul 89 alineatul (1) litera (b),
întrucât:
(1)
Prin Regulamentul (CE) nr. 815/2008 (3), Comisia a acordat Capului Verde o derogare de la regulile de origine prevăzute în Regulamentul (CEE) nr. 2454/93. Prin Regulamentul de punere în aplicare (UE) nr. 439/2011 (4), Comisia a acordat Capului Verde o nouă derogare de la respectivele reguli de origine (5). Această derogare a expirat la 31 decembrie 2011.
(2)
Prin scrisoarea din data de 21 noiembrie 2011, Capul Verde a solicitat o prelungire a derogării respective pentru o perioadă de trei ani, și anume din 2012 până în 2014. Cererea se referă la un volum de 2 500 de tone pentru preparatele sau conservele de fileuri de macrou și de 875 de tone pentru preparatele sau conservele de melvă sau ton negru.
(3)
Între 2008 și 2011, cantitățile totale anuale care au făcut obiectul derogării acordate Capului Verde au contribuit semnificativ la îmbunătățirea situației sectorului de procesare a peștelui din Capul Verde. Cantitățile respective au condus, de asemenea, într-o anumită măsură, la revitalizarea flotei artizanale a Capului Verde, care are o importanță vitală pentru această țară. Totuși, pentru revitalizarea completă a flotei Capului Verde, așa cum s-a preconizat, este nevoie de o nouă majorare a capacității disponibile, pentru a se pune la dispoziția industriei de procesare a peștelui din Capul Verde suficiente materii prime originare.
(4)
Cererea demonstrează că, în absența derogării, capacitatea industriei de procesare a peștelui din Capul Verde de a exporta în continuare către Uniunea Europeană ar fi afectată semnificativ, ceea ce ar putea împiedica dezvoltarea viitoare a flotei Capului Verde în ceea ce privește ambarcațiunile mici de pescuit pești pelagici.
(5)
Derogarea ar trebui să îi acorde Capului Verde suficient timp pentru a se pregăti în vederea respectării normelor privind obținerea originii preferențiale. Este necesară o perioadă suplimentară pentru a consolida rezultatele obținute deja de Capul Verde în eforturile sale de a-și revitaliza flota locală de pescuit.
(6)
Pentru a se asigura că derogarea temporară se limitează la timpul de care are nevoie Capul Verde pentru a se conforma normelor, derogarea trebuie acordată pentru o perioadă de trei ani, și anume din 2012 până în 2014, în ceea ce privește cantitățile anuale de 2 500 de tone pentru preparatele sau conservele de fileuri de macrou și de 875 de tone pentru preparatele sau conservele de melvă sau ton negru.
(7)
Pentru a se asigura continuarea exporturilor din Capul Verde către Uniune, derogarea trebuie acordată cu efect retroactiv de la 1 ianuarie 2012.
(8)
Din motive de claritate, este oportun să se indice explicit faptul că, pentru ca preparatele sau conservele de fileuri de macrou, melvă și ton negru să poată beneficia de derogare, singurele materiale neoriginare care urmează să fie utilizate la fabricarea preparatelor sau conservelor de fileuri de macrou și a preparatelor sau conservelor de melvă sau ton negru de la codurile NC 1604 15 11 și ex 1604 19 97 trebuie să fie macrou sau melvă sau ton negru de la pozițiile 0302 sau 0303 din SA.
(9)
Întrucât, cu efect de la 1 ianuarie 2012, codul NC 1604 19 98 a fost înlocuit cu codul NC 1604 19 97, este necesar să se actualizeze codurile NC pentru produsele pentru care se acordă derogarea.
(10)
Prin urmare, Regulamentul de punere în aplicare (UE) nr. 439/2011 trebuie modificat în consecință.
(11)
Măsurile prevăzute în prezentul regulament sunt conforme cu avizul Comitetului Codului vamal,
ADOPTĂ PREZENTUL REGULAMENT:
Articolul 1
Regulamentul de punere în aplicare (UE) nr. 439/2011 se modifică după cum urmează:
1.
Articolele 1 și 2 se înlocuiesc cu următorul text:
„Articolul 1
Prin derogare de la dispozițiile articolelor 72, 73 și 75-79 din Regulamentul (CEE) nr. 2454/93, următoarele mărfuri sunt considerate ca fiind originare din Capul Verde, în conformitate cu dispozițiile prevăzute la articolele 2, 3 și 4 din prezentul regulament:
(a)
preparate sau conserve de fileuri de macrou de la codurile NC 1604 15 11 și ex 1604 19 97 produse în Capul Verde din macrou neoriginar de la pozițiile 0302 sau 0303 din SA;
(b)
preparate sau conserve de fileuri de melvă sau ton negru de la codul NC ex 1604 19 97 produse în Capul Verde din melvă sau ton negru neoriginare de la pozițiile 0302 sau 0303 din SA.
Articolul 2
Derogarea prevăzută la articolul 1 se aplică produselor exportate din Capul Verde și declarate pentru a fi puse în liberă circulație în Uniune, în cazul în care condițiile specificate la articolul 74 din Regulamentul (CEE) nr. 2454/93 sunt respectate în cursul perioadelor 1 ianuarie 2011-31 decembrie 2011, 1 ianuarie 2012-31 decembrie 2012, 1 ianuarie 2013-31 decembrie 2013 și 1 ianuarie 2014-31 decembrie 2014, în limita cantităților enumerate în anexă, pentru fiecare produs importat.”
2.
Anexa se înlocuiește cu textul din anexa la prezentul regulament.
Articolul 2
Prezentul regulament intră în vigoare în a treia zi de la data publicării în Jurnalul Oficial al Uniunii Europene.
Se aplică de la 1 ianuarie 2012.
Prezentul regulament este obligatoriu în toate elementele sale și se aplică direct în statele membre în conformitate cu tratatele.
Adoptat la Bruxelles, 24 mai 2012.

Labels: 17
3
6
18
15